b'\n_START_ARTICLE_\nGusjenica\n_START_SECTION_\nOsobine\n_START_PARAGRAPH_\nTijelo gusjenica leptira sastoji se, sli\xc4\x8dno kao i kod kukaca koji prolaze kroz potpunu preobrazbu, od ravnomjerno jedan za drugim nanizanih segmenata. Leptirove gusjenice imaju 14 segmenata od kojih su zadnja tri kod ve\xc4\x87ine srasla u analni dio. Poput tijela leptira, i tijelo gusjenica se mo\xc5\xbee podijeliti u tri dijela; glavu, prsi\xc5\xa1te i zadak._NEWLINE_Glava im je obi\xc4\x8dno oja\xc4\x8dana hitinskom naslagom. Na vanjskom dijelu s donje strane imaju naj\xc4\x8de\xc5\xa1\xc4\x87e po \xc5\xa1est to\xc4\x8dkastih o\xc4\x8diju (ocela). Vid im je dobar, oblike vjerojatno dobro fokusiraju, no slika koju vide je skromno rezolucije. Najva\xc5\xbeniji i izgledom dominiraju\xc4\x87i dio glave je \xc4\x8deljust. Vrlo je izra\xc5\xbeena, za razliku od ticala._NEWLINE_Prsi\xc5\xa1te im se satoji od tri segmenta. Na njima je po jedan par nogu koje su, kao i kod odraslog leptira, kratke. S le\xc4\x91ne strane prvog segmenta, na zatiljku, obi\xc4\x8dno se nalazi za\xc5\xa1titna plo\xc4\x8dica oja\xc4\x8dana hitinom. Bo\xc4\x8dno od nje, nalaze se odu\xc5\xa1ci (stigme) koji potsje\xc4\x87aju na pore. Povezani su s gustim spletom traheja, kapilarnih cjev\xc4\x87ica koje tijelo gusjenice snabdjeva s kisikom. Osim na prvom, stigme se vrlo rijetko nalaze i na drugim prsnim segmentom. Neke gusjenice leptira iz porodice resi\xc4\x8dara (Pyralidae) imaju \xc5\xa1krge \xc5\xa1to im omogu\xc4\x87uje disanje u vodi._NEWLINE_Iza prsi\xc5\xa1ta, sljede\xc4\x87ih 11 segmenata tvori zadak koji nije zna\xc4\x8dajno razdvojen od prednjeg dijela tijela. Svaki segment ima stigmu za disanje. Neki segmenti, naj\xc4\x8de\xc5\xa1\xc4\x87e \xc5\xa1esti do devetog, imaju udove u obliku ko\xc5\xbenih izraslina. Nemaju \xc4\x8dlanke, i ne mogu se nazvati nogama, no \xc5\xbeivotinja se pomo\xc4\x87u njih kre\xc4\x87e. Tijelo zavr\xc5\xa1ava ko\xc5\xbenim naborom koji podr\xc5\xbeava i gura tijelo prema naprijed._NEWLINE_Ovo je naj\xc4\x8de\xc5\xa1\xc4\x87i, osnovni plan gra\xc4\x91e gusjenice, no od porodice do porodice postoje pojedina manja odstupanja od navedenog._NEWLINE_Neke gusjenice mogu osjetiti vibracije, obi\xc4\x8dno odre\xc4\x91enih frekvencija. Tako gusjenice Drepana arcuata "proizvode" zvukove radi obrane svojih svilenih zapredaka za obranu od vlastitih srodnika grebanjem po listovima u ritualiziranom zvu\xc4\x8dnom dvoboju. Neke gusjenice mogu prepoznati vibracije krila prirodnih neprijatelja._NEWLINE_Gusjenice imaju oko 4 000 mi\xc5\xa1i\xc4\x87a (\xc4\x8dovjek 629). Kre\xc4\x87u se skupljanjem mi\xc5\xa1i\xc4\x87a stra\xc5\xbenjih segmenata tijela. Tako se sr\xc5\xbe gura prema prednjim segmentima koji tako budu pogurani prema naprijed. U segmentima glave, gusjenice imaju prosje\xc4\x8dno 248 mi\xc5\xa1i\xc4\x87a.\n_START_SECTION_\nNa\xc4\x8din \xc5\xbeivota\n_START_PARAGRAPH_\nGusjenice obi\xc4\x8dno \xc5\xbeive skrivenim \xc5\xbeivotom i dobro su prilago\xc4\x91ene svojoj okolini. Naj\xc4\x8de\xc5\xa1\xc4\x87e su zelene ili sme\xc4\x91e boje. Razvile su niz oblika, \xc5\xa1ara i na\xc4\x8dina pona\xc5\xa1anja kojima se brane od grabe\xc5\xbeljivaca. One koje \xc5\xbeive na crnogori\xc4\x8dnim biljkama, obi\xc4\x8dno imaju uzdu\xc5\xbene pruge \xc5\xa1to ih \xc4\x8dini neupadljivim. Otrovne gusjenice, kao neke vrste porodice medonjice, upozoravaju grabe\xc5\xbeljivce vrlo \xc5\xbeivim, upadljivim bojama i ne skrivaju se. Neke druge gusjenice, koje nisu otrovne, opona\xc5\xa1aju ih (mimikrija) sli\xc4\x8dnim bojama i tako zbunjuju grabe\xc5\xbeljivce._NEWLINE_Ve\xc4\x87ina gusjenica su pravi biljojedi. Mnoge se hrane isklju\xc4\x8divo jednom vrstom biljki. No, neke se, uklju\xc4\x8duju\xc4\x87i prave moljce, hrane detritusom. Ima i grabe\xc5\xbeljivih gusjenica. Ve\xc4\x87ina takvih jede jaja\xc5\xa1ca drugih kukaca ili njihove li\xc4\x8dinke (mrava) ili gusjenice drugih vrsta (havajske Eupithecia, rod moljaca), dok neke parazitiraju na dugim kukcima. Neke druge havajske gusjenice (Hyposmocoma molluscivora) koriste svoje zapretke kako bi uhvatile pu\xc5\xbeeve._NEWLINE_Pored toga, neke gusjenice su no\xc4\x87ne dok su druge dnevne \xc5\xbeivotinje. Neke te\xc5\xbei\xc5\xa1te aktivnosti mijenjaju s rastom.'